ՏԵՂԵԿԱՆՔ-ՀԻՄՆԱՎՈՐՈՒՄ
Վերանայված եվրոպական սոցիալական խարտիայի 11-րդ հոդվածը վավերացնելու նպատակահարմարության մասին

Վերանայված եվրոպական սոցիալական խարտիան (այսուհետ՝ Խարտիա) ստորագրման համար բացվել է 1996թ. մայիսի 3-ին և ուժի մեջ է մտել 1999թ. հուլիսի 1-ին:
Հայաստանի Հանրապետության կողմից Խարտիան ստորագրվել է  2001թ. հոկտեմբերի 18-ին և ուժի մեջ է 2004թ. մարտի 1-ից: 
Հայաստանի Հանրապետության Ազգային ժողովի կողմից Խարտիան վավերացվել է 2003թ. դեկտեմբերի 25-ին հետևյալ հայտարարությամբ. 
Համաձայն Խարտիայի 3-րդ Մասի Ա հոդվածի 1-ին կետի բ/ և գ/ ենթակետերի՝ Հայաստանի Հանրապետությունը պարտավորվում է կապված լինել Խարտիայի 1, 5, 6, 7, 8, 17, 18, 19, 20, 22, 24, 27 և 28 հոդվածներով, ինչպես նաև հետևյալ կետերով.
2-րդ հոդվածի 1, 2, 3, 4, 5-րդ և 6-րդ կետերով,
3-րդ հոդվածի 1-ին կետով,
4-րդ հոդվածի 2, 3, 4-րդ և 5-րդ կետերով,
12-րդ հոդվածի 1-ին և 3-րդ կետերով,
13-րդ հոդվածի 1-ին և 2-րդ կետերով,
14-րդ հոդվածի 2-րդ կետով,
15-րդ հոդվածի 2-րդ և 3-րդ կետերով:
Ս.թ. ապրիլի 3-ի դրությամբ Խարտիան ստորագրել է  45 պետություն, ուժի մեջ է մտել 36 պետության համար:
Հայաստանի Հանրապետությունը պարբերական զեկույցներ և հաշվետվություններ է ներկայացնում Խարտիայով ստանձնած պարտավորությունների կատարման վերաբերյալ, որոնք քննարկվում են ԵԽ Սոցիալական իրավունքների եվրոպական կոմիտեի կողմից: Քննարկումների արդյունքում մշտապես խրախուսվում է հավելյալ պարբերությունների և հոդվածների ընդունումը՝ Խարտիայով ստանձնած պարտավորությունների ամբողջականությունը պահպանելու և այս ոլորտում մարդու իրավունքների լիարժեք պաշտպանությունը երաշխավորելու նպատակով:
2025 թ. փետրվարի 13-ին ՀՀ կառավարությունը Խարտիայի քարտուղարությանը ներկայացրել է Խարտիայի հոդվածների իրականացման մասին 18-րդ ազգային զեկույցը՝ 2, 3, 4, 5, 6, 20-րդ հոդվածների վերաբերյալ 2021-2024 թթ. ժամանակահատվածի համար:
Խարտիայի քարտուղարությունը մշտապես կարևորում է հավելյալ հոդվածների, այդ թվում՝ 11-րդ Հոդվածի վավերացումը՝ ընդգծելով, որ Խարտիան վավերացրած երկրների շարքում Հայաստանի Հանրապետությունը միակ երկիրն է, որը մինչ օրս չի միացել առողջապահական իրավունքների խթանմանը վերաբերող Խարտիայի 11-րդ Հոդվածին:
Հայաստանի Հանրապետության կողմից Խարտիայի 11-րդ Հոդվածի վավերացումը Եվրոպայի խորհրդի կողմից կգնահատվի որպես դրական քայլ և առաջընթաց երկրում մարդու իրավունքների, մասնավորապես՝ առողջության պաշտպանության իրավունքի արդյունավետ իրացման ապահովման առումով:    
Խարտիայի 11-րդ հոդվածի վավերացումը կնպաստի Հայաստանի Հանրապետությունում առողջության պաշտպանության իրավունքի արդյունավետ իրացման ապահովմանը՝ պետական և մասնավոր կազմակերպությունների ներուժի ներգրավմամբ ձեռնարկելով համապատասխան միջոցներ, կընձեռի նոր հնարավորություններ առողջության համար վնասակար պատճառները վերացնելու ուղղությամբ։
 Խարտիայի 11-րդ հոդվածի վավերացման արդյունքում հնարավորինս կկանխվեն համաճարակային, տեղական (էնդեմիկ) և այլ հիվանդությունները, ինչպես նաև դժբախտ պատահարները։ 
Խարտիայի 11-րդ հոդվածի վավերացումը բխում է ՀՀ կառավարության՝ 2026 թվականի օգոստոսի 20-ի թիվ 1236-Ա որոշման հավելվածով հաստատված ՀՀ կառավարության՝ 2026-2031 թթ. ծրագրի հետևյալ ուղղություններից․ 
· ԲԱԺԻՆ 5, Գլուխ 4. «Մարդու իրավունքների պաշտպանություն» - մարդու իրավունքների և ազատությունների արդյունավետ պաշտպանություն, միջազգային չափանիշներին համապատասխան արդյունավետ մեխանիզմների ներդրում։ 
· ԲԱԺԻՆ 2, Գլուխ 3. «Առողջապահություն», ենթակետ 6 - ընտանեկան բժշկության ինստիտուտի ներդրում, հիվանդությունների կանխարգելում և վաղ հայտնաբերում։ 
· [bookmark: _GoBack]ԲԱԺԻՆ 2, Գլուխ 3. «Առողջապահություն», ենթակետ 7 - հիվանդությունների կանխարգելմանն ու վաղ հայտնաբերմանն ուղղված սքրինինգային ծրագրերի ընդլայնում։
· ԲԱԺԻՆ 2, Գլուխ 3. «Առողջապահություն», ենթակետ 9 - թվային և ինտեգրված առողջապահական տվյալների էկոհամակարգի ներդրում և կանխարգելման բարելավում։ 
· ԲԱԺԻՆ 2, Գլուխ 4. «Սպորտ և առողջ ապրելակերպ», ենթակետ 1 - առողջ ապրելակերպի խրախուսում, վնասակար սովորույթների դադարեցման խրախուսում, ֆիզիկական ակտիվության և առողջ սննդակարգի բաղադրիչների ամրապնդում։ ԲԱԺԻՆ 2 , Գլուխ 4. «Սպորտ և առողջ ապրելակերպ» - մասնավոր հատվածի հետ համագործակցություն, առողջ ապրելակերպի վերաբերյալ հանրային իրազեկում և վարքագծային փոփոխություն խթանող արշավների իրականացում։ 
· ԲԱԺԻՆ 2 , Գլուխ 8. «Շրջակա միջավայր», ենթակետեր 3, 5, 6, 9 - առողջ և անվտանգ միջավայրի ապահովում, մթնոլորտային օդի որակի մոնիթորինգ, ջրային ռեսուրսների կառավարում և պահպանություն, աղտոտման նվազեցում և շրջակա միջավայրի ռիսկերի տվյալահենք կառավարում։ 
Հաշվի առնելով վերոգրյալը` ՀՀ առողջապահության նախարարությունը նպատակահարմար է գտնում Վերանայված եվրոպական սոցիալական խարտիայի 11-րդ հոդվածի վավերացումը:       
	




	
